钦定古今图书集成/理学汇编/文学典/第062卷 > 锺允章〈有章〉
## 钦定古今图书集成/理学汇编/文学典/第062卷 > 锺允章〈有章〉

按《广东通志》：允章其先邕州人，徙居番禺，博学能文
辞。南汉刘䶮之据广也，设科取士，允章以进士及第，
累迁至中书舍人，尤见知于晟。晟喜其文思敏捷，诰
敕碑记多命为之，操笔立就，文藻灿然，由是声名籍
籍。游罗浮，应制为诗，多见褒赏，每以倚马才称之。拜
工部郎中，知制诰。乾和六年，使楚求婚，楚不许。允章
还，晟曰：“马公复能经略南土乎？”是时，马希广新立，希
萼起兵武陵，湖南大乱。允章具言楚可攻状。晟遣巨
象指挥使吴珣帅师伐之，克贺、桂、连、宜、严、梧、蒙七州。
晟以允章首议，赏赉不可胜纪。有司奏允章名儒，宜
傅储贰。晟命教长子𬬮。晟卒，𬬮即位，以藩府旧僚，颇
敬重之，擢尚书左丞、参知政事。时𬬮淫戏无度，委政
宦寺陈延寿、龚澄枢等，女巫樊胡子、宫婢卢琼仙朋
妖乱政。允章深嫉之，抗疏请诛乱法者以肃法纪，𬬮
不能从，群小皆侧目。大宝二年，𬬮祀天南郊前三日，
允章与礼官登坛，四顾指麾，宦官许彦真望见之，曰：
“此谋反耳。”乃拔剑升坛，允章迎叱之，彦真驰告允章
反，𬬮下允章狱，族诛之。是日，天色惨淡，国人以允章
素忠鲠，皆为掩涕。彦真诛后，始收葬焉。允章弟有章，
亦以文学称，累官翰林学士、中书舍人，先卒